Екатерина Рождественская

**Екатерина Робертовна Рождественская** (1957 елның 17 июле, Мәскәү, ССРБ) — Россия фотографы, «7 дней» журналының элеккеге баш мөхәррире. Инглиз Һәм француз телләреннән нәфис әдәбиятны профессиональ тәрҗемәче, журналист, рәссам-модельер (2010 елдан).

«Караван историй» журналында «Шәхси коллекция» дигән эшләр сериясе ярдәмендә фоторәссам буларак билгеле.

## Тормыш юлы
Екатерина Рождественская 1957 елның 17 июлендә Мәскәүдә танылган совет шагыйре Роберт Иванович Рождественский һәм әдәби тәнкыйтьче Алла Борисовна Киреева гаиләсендә туа. Сеңлесе — Ксения Рождественская, журналист.

Җиде яшьтә инглиз телен өйрәнә башлый. Тугызынчы сыйныфтан табиб булырга хыялланса да, мәктәпне тәмамлауга МГИМОга укырга керергә карар кыла.

1979 елда «Халыкара мөнәсәбәтләр» белгечлеге буенча Мәскәү дәүләт халыкара мөнәсәбәтләр институтын (МГИМО) тәмамлый. Институтта француз теле өйрәнгән.

Институтны тәмамлаганнан соң ССРБ Гостелерадиосында (Телевидение һәм радиотапшырулар буенча ССРБ дәүләт комитеты) эшли, анда чит ил тапшыруларын рус теленә күчерү белән шөгыльләнә. Инглиз һәм француз телләреннән нәфис әдәбият тәрҗемәче булып эшли: дистәдән артык Джон Стейнбек, Джон ле Карре, Сидней Шелдон, Сомерсет Моэм һәм башка авторларның дистәдән артык романын рус теленә тәрҗемә иткән.

1985 елда ире Дмитрий Бирюков белән өч елга Һиндстанга китә, анда аны ССРБ Гостелерадиосының корреспондент пунктына «Время» һәм «Халыкара панорама» программалары өчен репортажлар ясарга җибәрәләр. Бер елдан соң анда аларның беренче уллары — Алексей туа. Соңрак, гаиләсе белән туган ягына кайткач, өй хуҗалыгы белән шөгыльләнә, өч ул тәрбияләп үстерә.

1998 елда Екатерина фотография белән мавыга. «ТЭФИ» Россия милли телевизион премиясен тапшыру тантаналарының берсендә булган вакытта танылган кешеләрнең йөзләренә һәм аларның затлы киемнәренә игътибар итә. Бу аны үзенчәлекле иҗади фотопроект булдыруга этәрә.

Екатерина Рождественскаяның беренче фоторәсемнәре 2000 елның мартында Россиянең «Караван историй» журналында басылып чыга. Фотопроект — «Шәхси коллекция» дип аталган. Россиянең танылган сәясәтчеләре, телевидение алып баручылары, театр һәм кино актёрлары, шоу-бизнес йолдызлары, журналистлар, спортчылар, мәдәният һәм фән эшлеклеләре — бу фотопортретлар сериясенең геройлары. Екатерина Рождественская проектларында барлыгы өч меңнән артык кеше катнашкан.

2001 елда Екатерина «Семь дней» газетасы оештырган «Дөньяның иң матур кешеләре» сериясе өстендә эштә катнаша. «Караван историй» журналы һәм «Семь дней» газетасы өчен фото төшерә. Барлыгы 2500 дән артык фотоэш һәм 30 фотопроект булдырган.

2006 елда «Арт-стиль» номинациясендә Россия бизнес һәм эшкуарлык академиясенең «Олимпия» хатын-кызлары арасында иҗтимагый танылу милли премиясе лауреаты була — «сәнгатьтә һәм модада үз автор стилен булдырган өчен» («Шәхси коллекция» фотопроекты).

2009 елның апрелендә Екатерина Рождественская Россия Сәнгать академиясенең мактаулы әгъзасы итеп сайлана.

Екатерина Рождественскаяның Россия һәм якын чит ил күргәзмәләрендә 75 тән артык сәнгать күргәзмәсе уза. Рәссамның 75 нче юбилей күргәзмәсе 2010 елның октябрь-ноябрь айларында Мурманск шәһәрендә уза.

2011 елдан кием дизайны белән шөгыльләнә. Әтисе хөрмәтенә аталган бренд булдыра — «ROB-ART by Katya Rozhdestvenskaya».

2012 елның июненнән «Семь дней ТВ-программа» журналының баш мөхәррире булып эшли.

2012 елның 28 июлендә Россия Федерациясе Президенты Владимир Путин Указы белән Екатерина Рождественская «Ватан мәдәниятен һәм сәнгатен үстерүдәге зур казанышлары, күпьеллык нәтиҗәле эшчәнлеге өчен» Дуслык ордены белән бүләкләнә.

## Гаилә

* Әтисе — Роберт Иванович Рождественский (1932—1994) — совет шагыйре, тәрҗемәче, Ленин комсомолы һәм ССРБ Дәүләт премиясе лауреаты.
* Әнисе — Алла Борисовна Киреева (1933—2015) — әдәби тәнкыйтьче, рәссам.
* Сеңлесе — Ксения Робертовна Рождественская (1970) — журналист.
* Элеккеге ире — Дмитрий Вадимович Бирюков (1957) — журналист, медиамагнат, нәшир, «Семь дней» холдингының милектәше.
** Улы — Алексей (1986 елның 15 августы) — музыкант, «F.P.S.» рок-төркеме лидеры, киберспорт белән шөгыльләнә.
** Улы — Дмитрий (1989) — картинг белән профессиональ дәрәҗәдә шөгыльләнә, төрле ярышларда берничә тапкыр җиңү яулый.
** Улы — Данила (2001).

## Бүләкләр

* Дуслык ордены кавалеры (2012) — *Ватан мәдәниятен һәм сәнгатен үстерүдәге зур казанышлары, күпьеллык нәтиҗәле эшчәнлеге өчен.*

### Җәмәгать бүләкләре

* «Шәхси коллекция» проекты өчен «Иң яхшы фотопроект авторы» номинациясендә «Көмеш венок» конкурсы лауреаты (2005).

* «Арт-стиль» номинациясендә Россия бизнес һәм эшкуарлык академиясенең «Олимпия» хатын-кызлары казанышларын иҗтимагый тану VII милли премиясе лауреаты (2006) — *сәнгатьтә һәм модада үз автор стилен тудырган өчен («Шәхси коллекция» фотопроекты).*

## Искәрмәләр


## Сылтамалар

* *Автор: [[:ru:Прошутинская,_Кира_Александровна|Кира Прошутинская]]*. Программа «Жена. История любви». Екатерина Рождественская (ВИДЕО — эфир от 30 июля 2014 года). Телеканал «ТВ Центр» // tvc.ru

Төркем:Хатын-кыз–фоторәссамнар
Төркем:Дуслык ордены (Русия) кавалерлары
Төркем:Әлифба буенча шәхесләр
Төркем:ССРБ тәрҗемәчеләре
Төркем:Рус теленә тәрҗемәчеләр
Төркем:Әлифба буенча журналистлар
Төркем:Мәскәүдә туганнар
Төркем:Википедия:Замандашлар биографиясе
Төркем:1957 елда туганнар
Төркем:17 июль көнне туганнар
Төркем:Мәскәү дәүләт халыкара мөнәсәбәтләр институтын тәмамлаучылар